Document ID: 32011R0476

KOMISIJOS ĮGYVENDINIMO REGLAMENTAS (ES) Nr. 476/2011
2011 m. gegužės 17 d.
kuriuo iš dalies keičiamos Tarybos reglamento (ES) Nr. 57/2011 nuostatos dėl ICES IIa, IIIa ir IV zonų ES vandenyse sužvejojamo tobinių kiekio apribojimų
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2011 m. sausio 18 d. Tarybos reglamentą (ES) Nr. 57/2011, kuriuo 2011 metams nustatomos tam tikrų žuvų išteklių ir žuvų išteklių grupių žvejybos galimybės, taikomos ES vandenyse žvejojantiems laivams ir kai kuriuose ES nepriklausančiuose vandenyse žvejojantiems ES laivams (1), ypač į jo 5 straipsnio 4 dalį,
kadangi:
(1)
Tarptautinės jūrų tyrinėjimo tarybos (angl. ICES) IIa, IIIa ir IV zonų ES vandenyse sužvejojamo tobinių kiekio apribojimai nustatyti Reglamento (ES) Nr. 57/2011 IA priede.
(2)
Pagal Reglamento (ES) Nr. 57/2011 IID priedo 4 punktą Komisija, remdamasi Tarptautinės jūrų tyrinėjimo tarybos ir Žuvininkystės mokslo, technikos ir ekonomikos komiteto (angl. STEFC) rekomendacijomis, persvarsto 2011 m. bendrą tose zonose leidžiamą sužvejoti tobinių kiekį (BLSK) ir kvotas.
(3)
2011 m. vasario 21 d. ICES pateikė savo rekomendacijas dėl kiekvieno iš septynių išteklių valdymo rajonų, apibrėžtų Reglamento (ES) Nr. 57/2011 IID priede. STECF peržiūrėjo ICES rekomendacijas ir 2011 m. vasario 24 d. pateikė Komisijai savo išvadas. Remiantis minėtomis rekomendacijomis, 1-ajame išteklių valdymo rajone sužvejojamo žuvų kiekio apribojimai turėtų būti padidinti iki 320 000 tonų, o 2-ajame - iki 34 000 tonų. STECF mano, kad 4-ajame išteklių valdymo rajone tikslinga nustatyti 10 000 tonų sužvejojamo žuvų kiekio apribojimus, o 6-ajame - 420 tonų.
(4)
STECF mano, kad 3-iajame ir 7-ajame išteklių valdymo rajonuose sužvejojamo žuvų kiekio apribojimai turėtų būti lygūs nuliui. Tačiau, remiantis 2011 m. kovo 17 d. STECF pateiktomis papildomomis rekomendacijomis, siekiant 3-iajame išteklių valdymo rajone vykdyti žvejybos stebėseną, būtų galima jame nustatyti 10 000 tonų sužvejojamo žuvų kiekio apribojimus.
(5)
Todėl reikėtų atitinkamai iš dalies pakeisti Reglamento (ES) Nr. 57/2011 IA priedą.
(6)
Šiame reglamente nustatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 57/2011 IA priedas iš dalies keičiamas pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. gegužės 17 d.

Labels: 11
19
6
20